
Kære formand
I forbindelse med ovennævnte procedure fik Udvalget om Beskæftigelse og Sociale Anliggender til opgave at afgive en udtalelse til Deres udvalg og vedtog at fremsende sin udtalelse i form af en skrivelse.
Udvalget om Beskæftigelse og Sociale Anliggender behandlede spørgsmålet på mødet den 11. november 2025. På samme møde vedtog det at forelægge Budgetudvalget, som er korresponderende udvalg, nedenstående udtalelse.

Med venlig hilsen
Li Andersson


UDTALELSE
A.	der henviser til, at de svenske myndigheder den 16. juni 2025 indgav en ansøgning om mobilisering af Den Europæiske Fond for Tilpasning til Globaliseringen for Afskedigede Arbejdstagere (EGF) i overensstemmelse med artikel 8, stk. 1, i forordning (EU) 2021/691 i forbindelse med afskedigelser i Northvolt (Northvolt AB) og dens datterselskaber samt hos 13 underkontrahenter, leverandører og producenter i efterfølgende produktionsled i Sverige. der henviser til, at den blev suppleret med yderligere oplysninger i henhold til artikel 8, stk. 5, i EGF-forordningen. der henviser til, at hovedvirksomheden er aktiv i de økonomiske sektorer, som er klassificeret under NACE rev. 2 hovedgruppe 71 (Arkitekt- og ingeniørvirksomhed, teknisk afprøvning og analyse); der henviser til, at de afskedigelser, som Northvolt har foretaget, hovedsagelig har fundet sted i NUTS 2-regionen af Övre Norrland (SE33), Stockholm (SE11) og Östra Mellansverige (SE12); 
B.	der henviser til, at de svenske myndigheder indgav ansøgningen med henvisning til interventionskriterierne i artikel 4, stk. 2, litra a), i forordning (EU) 2021/691, som forudsætter aktivitetsophør for mindst 200 afskedigede arbejdstagere i løbet af en firemåneders referenceperiode i en virksomhed i en medlemsstat, inklusive arbejdstagere, der er blevet afskediget af leverandører og producenter i efterfølgende produktionsled, og/eller selvstændige, hvis aktivitet er ophørt; der henviser til, at Kommissionen efter en vurdering af denne ansøgning i overensstemmelse med de gældende bestemmelser i EGF-forordningen konkluderede, at betingelserne for tildeling af økonomisk støtte fra EGF er opfyldt;
C.	der henviser til at ansøgningen vedrører 5 829 afskedigede arbejdstagere, hvis aktivitet i Northvolt (Northvolt AB) og dens datterselskaber samt hos otte underkontrahenter, leverandører og producenter i efterfølgende produktionsled er ophørt inden for den referenceperiode, der løber fra den 28. november 2024 til den 28. marts 2025; der henviser til, at gruppen af støtteberettigede modtagere desuden omfatter 657 afskedigede arbejdstagere, hvis aktivitet ophørte før eller efter referenceperioden; der henviser til, at det samlede antal støtteberettigede modtagere er 6 486;
D.	der henviser til, at Kommissionen den 28. oktober 2025 forelagde Parlamentet og Rådet et forslag til afgørelse om mobilisering af EGF til fordel for Sverige med henblik på at støtte reintegrationen på arbejdsmarkedet af 5 800 tiltænkte støttemodtagere; 
E.	der henviser til, at den begivenhed, der gav anledning til disse afskedigelser, er en større omstrukturering vedrørende Northvolt AB efterfulgt af virksomhedens konkurs den 12. marts 2025; der henviser til, at private investorer i et forsøg på at etablere en europæisk batteriindustri for at mindske afhængigheden af kinesiske producenter grundlagde Northvolt AB i 2016; der henviser til, at en batterifabrik kaldet Northvolt Ett åbnede i Skellefteå kommune i juni 2022, og at Northvolt Labs blev etableret som et forskningscenter i Västerås kommune; der henviser til, at Northvolt Ett var blevet etableret med henblik på at fremstille lithium-ion-batterier til elektriske biler og lagre energi; 
F.	der henviser til, at der hurtigt blev konstateret alvorlige problemer i produktionsprocessen, og at produktionen i Northvolt Ett i 2023 kun nåede op på 0,5 % af sin oprindeligt planlagte kapacitet; der henviser til, at nogle af Northvolts store kunder så sig nødsaget til at annullere deres ordrer på grund af disse forsinkelser; der henviser til, at kinesiske batteriproducenter grundet statsstøtte på samme tidspunkt solgte deres batterier til halvdelen af Northvolts pris; der henviser til, at mange af verdens økonomier som en konsekvens af den kinesiske dominans, og i et forsøg på at være uafhængige af kinesiske producenter, også subsidierede deres egen batteriproduktion kraftigt, hvilket førte til et enormt overudbud af batterier, og at kun de kinesiske producenter kunne opfylde efterspørgslen på globalt plan;
G.	der henviser til, at Lyten, en amerikansk startopvirksomhed, den 7. august 2025 bekendtgjorde hensigten om at overtage Northvolts batteriproduktion; der henviser til, at denne transaktion i øjeblikket er ved at blive godkendt af de svenske myndigheder; der henviser til, at det på nuværende tidspunkt er uklart, hvornår produktionen igen kan starte, og hvor mange arbejdstagere der kan genansættes;
H.	der henviser til, at Northvolts konkurs er den største konkurs i Sverige i moderne tider; der henviser til, at de svenske myndigheder imidlertid ikke forventer nogen større konsekvenser i byerne Västerås og Stockholm, mens konsekvenserne for byen Skellefteå (36 000 indbyggere i byen og 77 000 i kommunen) med mere end 5 000 afskedigelser er alvorlige, hvilket fremgår af den kraftige stigning i arbejdsløsheden fra 2,9 % til 8,2 % efter Northvolts konkurs; der henviser til, at de svenske myndigheder derfor har besluttet at koncentrere støtten fra EGF om Skellefteå, mens arbejdssstyrken i Västerås and Stockholm vil blive oplyst om muligheden for EGF-foranstaltninger, og støtten vil blive bevilget efter anmodning;
I.	der henviser til, at EGF ikke må overstige et maksimalt årligt beløb på 30 mio. EUR (i 2018-priser), jf. artikel 8 i Rådets forordning (EU, Euratom) 2020/2093 af 17. december 2020 om fastlæggelse af den flerårige finansielle ramme for årene 2021-2027 som ændret ved Rådets forordning (EU, Euratom) 2024/765 af 29. februar 2024.
Udvalget om Beskæftigelse og Sociale Anliggender opfordrer derfor Budgetudvalget, som er korresponderende udvalg, til at indarbejde følgende forslag i det beslutningsforslag, det vedtager:
1.	minder om, at formålet med EGF er at udvise solidaritet med støttemodtagerne og yde dem støtte; mener, at den økonomiske støtte fra EGF primært bør rettes mod aktive arbejdsmarkedspolitiske foranstaltninger og individualiserede tilbud, der tager sigte på hurtigt at reintegrere støttemodtagerne i anstændig og holdbar beskæftigelse inden for eller uden for deres oprindelige aktivitetssektor; understreger vigtigheden af at gøre arbejdstagerne parate til og støtte dem i forbindelse med den hårdt tiltrængte grønne og digitale omstilling af den europæiske økonomi og det europæiske samfund; gør i den forbindelse på ny opmærksom på den vigtige rolle, som Unionen spiller, herunder gennem EGF, med hensyn til at bidrage til finansieringen af de nødvendige kvalifikationer til den retfærdige omstilling i overensstemmelse med den europæiske grønne pagt; 
2.	er enig med Kommissionen i, at betingelserne i artikel 4, stk. 2, litra a), i EGF-forordningen er opfyldt, og at Sverige derfor er berettiget til økonomisk støtte på 8 526 322 EUR i henhold til EGF-forordningen, hvilket svarer til 60 % af de samlede omkostninger på 14 210 537 EUR og omfatter udgifter til individualiserede tilbud på 13 663 977 EUR samt udgifter til forberedende arbejde, forvaltning, oplysning, offentlig omtale samt kontrol- og rapporteringsaktiviteter på 546 560 EUR;
3.	er bekymret over, at enhver forsinkelse med hensyn til at støtte arbejdstagere med henblik på at finde ny beskæftigelse kan føre til hjerneflugt med alvorlige konsekvenser for regionen, da mange arbejdstagere kun var flyttet til Skellefteå i det nordlige Sverige for at arbejde ved Northvolt; minder om, at 29 % af de tiltænkte støttemodtagere er under 30 år, og 68 % er mellem 30 og 54 år, mens 64 % af dem har en tertiæruddannelse; fremhæver desuden, at 40 % af Northvolts arbejdsstyrke var tredjelandsstatsborgere, hvis arbejds- og opholdstilladelse afhænger af deres arbejde;
4.	glæder sig over, at Sverige har tilkendegivet, at den samordnede pakke af individualiserede tilbud er blevet udarbejdet i samråd med arbejdstagernes repræsentanter og arbejdsmarkedets parter, jf. artikel 7, stk. 4, i forordning (EGF) 2021/691;
5.	bemærker, at de individualiserede tilbud til arbejdstagerne er sammensat af følgende foranstaltninger: a) grundig vurdering og individuel planlægning, b) jobsøgningsaktiviteter og coaching, c) støtte til at starte egen virksomhed, d) investeringsstøtte til opstart (jobsøgende, der starter egen virksomhed, vil have mulighed for at ansøge om specifik investeringsstøtte på op til 22 000 EUR), e) arbejdsmarkedsuddannelse, f) uddannelseskurser inden for det normale uddannelsessystem, g) steg till arbete-programmet (en foranstaltning rettet mod navnlig sårbare støttemodtagere, der kan have behov for særlig støtte til at få adgang til arbejdsmarkedet eller uddanne sig) og h) godtgørelser (godtgørelse i forbindelse med praktikophold, godtgørelse til personer, der forbereder sig på at etablere egen virksomhed, et aktivitetstillæg til dem, der aktivt deltager i de tilbudte uddannelsesforanstaltninger, et mobilitetstilbud, der udbetales for at dække rejse- og flytteudgifter, hvis der findes nyt arbejde i en anden region, refundering af rejseudgifter i forbindelse med deltagelse i en udenbys jobsamtale); 
6.	understreger navnlig betydningen af artikel 7, stk. 2, i EGF-forordningen, som kræver, at den samordnede pakke tager højde for fremtidige arbejdsmarkedsperspektiver og efterspurgte færdigheder, som er forenelige med overgangen til en ressourceeffektiv og bæredygtig økonomi, og har særligt fokus på formidling af de færdigheder, der kræves i den digitale industrielle tidsalder; bemærker, at kursusindhold omfatter områder som programmerbar logikcontroller (PLC), industriel automatisering, digital produktionsstyring, energieffektiv teknologi og grundlæggende programmering;  
7.	fremhæver, at Sverige har bekræftet, at de EGF-støttede foranstaltninger ikke vil modtage økonomisk støtte fra andre af Unionens finansielle instrumenter;
8.	minder om muligheden for særlige, tidsbegrænsede foranstaltninger inden for den samordnede pakke, hvilket bl.a. omfatter udbetaling af børnepasningsydelser som fastsat i artikel 7, stk. 2, litra b), i EGF-forordningen for at lette jobsøgendes deltagelse i de foreslåede aktiviteter.

